  Майя Бывальцева Удмуртилэн тӧроезлэсь ужзэ быдэсъясь Александр Бречалов 20-тӥ куартолэзе «Удмурт Кенеш» огазеяськонлэн азьветлӥсьёсыныз пумиськылэмез бере 21-тӥ куартолэзе азьвыл драмая ӟуч театрлэсь юртсэ учкыны ветлӥз. Кенешчиос отын удмурт лулчеберетъя центр усьтыны куро. Та дыре юртын интыяськемын удмурт кырӟанъя но эктонъя «Айкай» кун театр. «Мон толон ветлӥ Короленко театре. Мынам юанэ кылдӥз — малы ми сое лэсьтӥмы? Отын этажъёс вискын коръёс. Юртэз кема ужатэммы потэ ке, соосты вошъяны кулэ вал. Со капитальной лэсьтӥськон. Малы юртлэсь вылзэ пичи люкетсэ тупатъямы. Но мон визьрадзэ уг валаськы. Ужбергатон ласянь учкыса шат? Но кытын визьрадыз? Ми сое лэсьтом. Мон пумиськылӥ «Удмурт Кенешен», соослэн удмурт лулчеберетъя центр кылдытонъя куронзы — туж шонер», — Александр Бречаловлэсь кылъёссэ вера улосвыл тӧролэн но кивалтэтлэн пресс-службазы. Тодэ вайытом, 2016-тӥ арын Короленко нимо театрлэн азьвыл юртэзлэсь вылзэ тупатъязы но укнооссэ воштӥзы. Со понна элькун коньдэтысь 10 миллион манет пала висъязы. Ватсан Короленко нимо театрлэн юртэз 1946-тӥ арын усьтэмын. 2011-тӥ арын сое луыкыресэн лыдъязы но коллектив Александр Невский Собор вадьсысь выльдэм Лулчеберетъя юртэ выжиз. 2013-тӥ арын элькунысь ваньбур кусыпъёсъя министр Рустэм Зайнуллин театр интые выль автовокзал пуктыны ӵектӥз. 2014-тӥ арын Удмуртилэн тӧроез ӵектонлы пумит луэмзэ вераз. 2014-тӥ арын театрлэсь юртсэ Ижкарлэн асъетаз сётӥзы. Сое выльдон муниципалителы укыр дуно потӥз. 2016-тӥ арын толшоре Короленко нимо театрлэн азьвыл юртэз но улысьтыз музъем Удмуртилэн асъетаз выжиз. Инвожое сьӧрысьтыз пуктӥськемъёс но соос улысь музъем озьы ик улосвыллы сётэмын вал. Лукырес пуктӥськемъёсты кылем арын ик сэрттыны кутскизы. Тегъёс: Лулчеберет Ижкар Удмуртия удмуртъёс АлександрБречалов  